TodaysMeet

Hvad er TodaysMeet?
TodaysMeet er et gratis let anvendeligt ”back channel” værktøj, som stort set kun behøver en internetforbindelse. Back channel dækker over den kommunikation, som foregår sideløbende med eksempelvis en forelæsning eller et oplæg. Her kan de deltagende skrive kommentarer til forelæsningen, komme med spørgsmål til oplægsholderen, eller komme med relevante perspektiver, som knytter sig til forelæsningen. Ideen med TodaysMeet er at samle alle tilknyttede dele fra en forelæsning, konference eller workshop et fælles sted, hvor alle har mulighed for at følge med og deltage aktivt.

TodaysMeet og læringsformer
TodaysMeet kan understøtte en socialkonstruktivistisk læringsform og facilitere et kollaborativt samarbejde mellem de lærende, oplægsholdere eller underviseren. I TodaysMeet kan de studerende til forelæsninger samarbejde via TodaysMeet platformen og dele forskellige former for indhold, spørgsmål, indtryk osv.  Det er en flerstemmig kommunikation, der danner grundlag for aktivisterne i TodaysMeet, og det vil sige, at alle deltagere deltager aktivt i at genere indhold, perspektivere viden, stille spørgsmål, diskutere og facilitere arbejdet i platformen.

 I en socialkonstruktivistisk forståelse af undervisningen deltager underviseren eller oplægsholderne på samme vilkår som de lærende, og selv om en forelæsning oftest er en instruktivistisk formidling af viden, deltager underviser eller oplægsholdere kollaborativt i kommunikationen i TodaysMeet sammen med de lærende.

TodaysMeet i undervisningen
TodaysMeet kan anvendes med det formål at samle spørgsmål og kommentarer til et emne op, så underviseren i forlængelse af eksempelvis en forelæsning, et oplæg eller en film kan svare på de lærendes udestående spørgsmål. De lærende kan også løbende besvare hinandens spørgsmål eller skrive kommentarer. Dermed kan man sikre, at alle de lærende får svar på spørgsmål, der opstår under fx en forelæsning. Værktøjet kan også være med til at motivere de lærende og fastholde deres opmærksomhed på tidspunkter, hvor de ikke selv undervisningsmæssigt er aktive. Derved kan TodaysMeet også anvendes til at aktivere de lærende ved undervisningsformer, hvor de som udgangspunkt ellers ville skulle forholde sig passive. TodaysMeet giver også de lærende, som normalt ikke deltager aktivt i undervisningen, mulighed for at ytre sig, da den skriftlige samtale oftest er mindre intimiderende end den dialogiske.

Eksterne henvisninger
Brug af TodaysMeet kræver blot, at man som underviser på [] indtaster navnet på rummet samt vælger, hvor længe rummet skal være aktivt. Herefter deler man blot adressen med de studerende. 